הנשיא האיראני טען שטראמפ "טעה בחישוב הצעד הבא שלו - איראן לא מילאה את חלקה בתוכניתו". דובר משרד החוץ בטהראן: "ארה"ב מנסה להשפיע על רצונן של שאר המדינות בהסכם"
הסכם הגרעין: נשיא איראן, חסן רוחאני, התייחס היום (רביעי) פעם נוספת לפרישתה של ארה"ב מהסכם הגרעים, ולעתידו של ההסכם כולו. "טראמפ שלף את הקלף הראשון, אך טעה בחישוב הצעד השני שלו", קבע רוחאני תוך שהוא טוען כי הנשיא האמריקני חשב שפרישתו שלו תוביל לפרישה איראנית. הוא הוסיף כי "איראן לא מילאה את חלקה בתוכניתו".
אתמול, משרד האוצר האמריקני הטיל סנקציות על הבנק המרכזי של איראן, שלושה בני אדם פרטיים, ועל בנק נוסף הממוקם בעיראק. בתגובה לכך, טענו באיראן כי מטרת הסנקציות החדשות הן להסיט ממסלולן את השיחות להצלת ההסכם, בין איראן לשאר המעצמות.
בתוך כך, אתמול נפגשו שרי החוץ של בריטניה, צרפת וגרמניה בבריסל עם שר החוץ האיראני מוחמד זריף, במטרה לראות כיצד הם יכולים לפעול יחדיו על מנת להציל את ההסכם. עוד קודם לכן, יצא זריף לשיחות ראשונות בנושא לביקור רשמי בבייג'ינג. בהמשך עבר זריף לרוסיה ואתמול כאמור הגיע לפגישה עם המדינות האירופיות בבריסל.
מרתון הפגישות של זריף מגיעות לאחר שנשיא איראן רוחאני ביקש ממנו להיכנס למשא ומתן עם מדינות אירופה, רוסיה וסין במהלך השבועות הקרובים. "במקרה שבו נגיע למסקנה שאנחנו נמשיך להרוויח מהסכם הגרעין, נישאר בו", אמר.